
נוסח לא מתוקן

מושב שלישי

פרוטוקול 

מישיבת ועדת הכספים

יום רביעי, א' בטבת התשע"א (8 בדצמבר 2010), שעה 11:20

סדר היום:

צו תעריף המכס והפטורים ומס קנייה על טובין (תיקון מס' 2), התש"ע-2010 (מדחסים חדשים מהסוג המשמש כציוד קירור ברכב מנועי)
נכחו:

חברי הוועדה:

משה גפני – היו"ר

זבולון אורלב

יצחק וקנין

אמנון כהן

ציון פיניאן

פניה קירשנבאום

מוזמנים:

יעקב בוזו, מנהל תחום כלכלה, רשות המסים בישראל, משרד האוצר

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

צו תעריף המכס והפטורים ומס קנייה על טובין (תיקון מס' 2), התש"ע-2010 (מדחסים חדשים מהסוג המשמש כציוד קירור ברכב מנועי)

היו"ר משה גפני:


אני פותח את ישיבת ועדת הכספים. על סדר היום  צו תעריף המכס והפטורים ומס קנייה על טובין (תיקון מס' 2), התש"ע-2010 (מדחסים חדשים מהסוג המשמש כציוד קירור ברכב מנועי).

יעקב בוזו:

הצו שלנו מדבר על מדחסים למזגנים של כלי רכב. כל חלקי החילוף לכלי רכב היום ממוסים ב-12 אחוזים מס קנייה עם 60 אחוזים. זה אומר שהאפקטיביות היא של 19.2 אחוזים. התברר לנו שדווקא המדחסים למזגנים לא היו ממוסים בתעריף המכס וכחלק מהאחידות שאנחנו רוצים ליצור בתעריף, אנחנו רוצים להעלות את מס הקנייה על זה. יש לציין שכל המזגן עצמו פטור, כל החלקים שלו שגם הם חייבים במס קנייה ואנחנו חושבים שגם מדחסים צריכים להיות חייבים במס קנייה.

זבולון אורלב:

בכמה זה מייקר את הרכב?

יעקב בוזו:

זה לא מייקר את הרכב. זה חלק מגוף שנמצא בתוך המזגן.

יצחק וקנין:

הוא מדבר על חלקי חילוף.

זבולון אורלב:

כשהרכב מגיע, זה כבר ממוסה?

יעקב בוזו:

כן. כשהרכב מגיע, הרכב בעצמו ממוסה.

זבולון אורלב:

מדובר כאן עכשיו על מקרה שהתקלקל וצריך להחליף חלק.


בכמה זה ייקר את התיקון?

שגית אפיק:

בסך הכל מדובר ב-3 מיליון שקלים.

ציון פיניאן:


כל ההכנסות.

זבולון אורלב:

אני שואל על האדם הבודד. מדינת ישראל היא מדינה חמה, וגם מבחינת הבטיחות, חשוב שיהיה לו מזגן ברכב.

פניה קירשנבאום:

זה מייקר ב-12 אחוזים.

יעקב בוזו:

החלק עולה כ-200 שקלים. אם אתה לוקח על זה כ-20 אחוזים, מדובר כאן על ארבעים שקלים.


יש לציין שיצרני המזגנים, אלה שמייצרים את המזגן, משלמים על המזגן כבר את המס. אם הם מייבאים את החלק הזה, הם לא משלמים פעמיים. אין כאן עניין של כפל מס. אתה יכול לקבל על זה פטור ואז לשלם על כל המזגן. לכן אין כל שינוי.

היו"ר משה גפני:


מה אתם אומרים?

זבולון אורלב:

אני לא אוהב את זה.

היו"ר משה גפני:


לא אוהב, זה לא מספיק. כאן לא עוסקים באהבות ושנאות. מבקשת רשות המסים בצו להשוות את חלקי החילוף. למה נזכרתם בזה?

יעקב בוזו:

פנה אלינו יצרן מקומי שהוא משפץ.

היו"ר משה גפני:


יש כאן מישהו שמייצר?

זבולון אורלב:

העשירים לא ישלמו עבור זה. 

פניה קירשנבאום:

מי שמייצר כאן, התוצרת שלו עולה יותר יקר כי יבוא לא ממוסה. 

שגית אפיק:

זה יסייע לתוצרת המקומית.

פניה קירשנבאום:

את זה אני אומרת.

שגית אפיק:

לכן היצרנים המקומיים לא נמצאים כאן.

אמנון כהן:

אבל הרכב הוא יבוא. חלקי החילוף שמייצרים כאן לא מתאימים לרכב שלו.

זבולון אורלב:

מי שישלם עבור זה, בעיקר אלה האברכים כי העשירונים העליונים, יש להם מכוניות חדשות ושם המזגן לא מתקלקל. מי עושה את כל ההחלפות האלה? מי עושה את כל התיקונים? מודלים בני עשר ו-15 שנים, ואותם מחזיקים האברכים. 

היו"ר משה גפני:


זה לא אברך שמקבל הבטחת הכנסה כי אם יש לו רכב, אפילו ישן, הוא לא מקבל הבטחת הכנסה.

זבולון אורלב:

אלה רק 10,000 אבל יש עוד.

היו"ר משה גפני:


אתה מדבר על רוב האברכים.


מי פנה אליך?

יעקב בוזו:

איך גילינו את זה. יש יצרן מקומי שמשפץ מדחסים. הוא למעשה ייבא מדחסים משומשים והוא משפץ אותם. הוא פנה אלינו ואמר שהמדחסים המשומשים, יש עליהם מס קנייה, וברגע שהוא משחרר אותם מהמכס, הוא צריך לשלם מס קנייה, אבל לעומת זאת היבואנים שמייבאים את המדחסים החדשים, הם פטורים ממס קנייה. איכשהו יצא שהמדחסים האלה פטורים ממס קנייה. אמרנו לו שאנחנו נבוא ונתקן את זה כך שגם היבואנים ישלמו את מס הקנייה וגם הוא ישלם כפי שהוא משלם.

היו"ר משה גפני:


אנחנו מצביעים.

ה צ ב ע ה

הצו אושר פה אחד

תודה.

